Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 382/12/8803	Košice II, XXXXX
EEČ : 2-64-304-2012

U Z N E S E N I E

Trestná vec:	obvinený XXXXX 
Prečin:	pokus útoku  na verejného činiteľa podľa §§ 14,  323 odsek 1 písmeno a, odsek 2 písmeno a, písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: strojný zámočník
V trestnej veci vedenej proti obvinenému XXXXX pre pokus zločinu útoku na verejného činiteľa  podľa §§  14 ods. 1, 323 ods. 1 písm. a), ods. 2 písm. c), ods. 3 písm. a)  Trestného zákona, 

ktorého sa mal dopustiť tak, že :

dňa 23.05.2012 v čase okolo 12.45 hod. XXXXX , na balkóne obytného bloku na 9. poschodí , počas predvádzania do Psychiatrickej liečebne XXXXX v Plešivci, fyzicky napadol príslušníka PZ XXXXX, služobne zaradeného na Obvodnom oddelení PZ XXXXX - XXXXX, tak , že ho jedenkrát pichol nožom s dĺžkou čepele 17 cm držaným v ľavej ruke do ľavej časti hrudníka, zatiaľ čo v pravej ruke držal kovovú tyč o dĺžke 50 cm, následne sa pokúsil pošk. XXXXX týmto nožom ešte viackrát bodnúť, avšak tento ho použitím chvatov a hmatov zložil na zem, kde týmto konaním pošk. XXXXX spôsobil zranenia, a to bodnoreznú ranu na hrudníku vľavo prenikajúcu do ľavej pohrudnicovej dutiny, pneumotorax v ľavej pohrudnicovej dutine, bodnú ranu ľavých pľúc so zakrvácaním do pľúc o veľkosti 1 cm , subkutánny emfyzém ľavej hrudníkovej steny, odreninu na ľavom lakti, odreninu nad vonkajším členkom vpravo , krvné podliatiny lokalizované v prednej časti oboch stehien a úrazový šok ľahkého stupňa s dobou liečenia a neschopnosťou k práci v trvaní 28 dní.   

lebo obvinený nebol v čase činu pre nepríčetnosť trestne zodpovedný
Odôvodnenie:
Vyšetrovateľ  Krajského riaditeľstva PZ XXXXX uznesením podľa §  206 ods. 1 Trestného poriadku  sp. zn. XXXXX  vzniesol obvinenie XXXXX pre pokus zločinu útoku na verejného činiteľa  podľa XXXXX  Trestného zákona, ktorého sa mal dopustiť tým, že  dňa XXXXX Košiciach na ul. Amurskej č. 8 , na balkóne obytného bloku na 9. poschodí , počas predvádzania do Psychiatrickej liečebne XXXXX v Plešivci, fyzicky napadol príslušníka PZ XXXXX, služobne zaradeného na Obvodnom oddelení PZ XXXXX - Dargovských hrdinov, tak , že ho jedenkrát pichol nožom s dĺžkou čepele 17 cm držaným v ľavej ruke do ľavej časti hrudníka, zatiaľ čo v pravej ruke držal kovovú tyč o dĺžke 50 cm, následne sa pokúsil pošk. XXXXX týmto nožom ešte viackrát bodnúť, avšak tento ho použitím chvatov a hmatov zložil na zem, kde týmto konaním pošk. XXXXX spôsobil zranenia, a to bodnoreznú ranu na hrudníku vľavo prenikajúcu do ľavej pohrudnicovej dutiny, pneumotorax v ľavej pohrudnicovej dutine, bodnú ranu ľavých pľúc so zakrvácaním do pľúc o veľkosti 1 cm , subkutánny emfyzém ľavej hrudníkovej steny, odreninu na ľavom lakti, odreninu nad vonkajším členkom vpravo , krvné podliatiny lokalizované v prednej časti oboch stehien a úrazový šok ľahkého stupňa s dobou liečenia a neschopnosťou k práci v trvaní 28 dní.   

	Hore uvedený skutkový stav bol v prípravnom konaní preukázaný nasledovnými dôkazmi :

	Svedok - poškodený XXXXX vo svojom výsluchu uviedol, že dňa 23.05.2012 spoločne s kolegom Pouvom  a pracovníčkou Miestneho úradu XXXXX - XXXXX sa dostavili k XXXXX na adresu Amurská č. 8 v Košiciach za účelom jeho predvedenia do Psychiatrickej liečebne XXXXX v Plešivci. 

Po zaklopaní na dvere začal obv.  XXXXX vykrikovať rôzne nezmysly, nadával a kričal, že si siahne na život. Z tohto dôvodu bola cestou operačného strediska privolaná na miesto hliadka OO PZ XXXXX - XXXXX , RZP a hasiči. Vzhľadom na existujúcu hrozbu bolo rozhodnuté, že kolega Pouva, hliadka OO PZ XXXXX - XXXXX a jeden hasič vstúpia do bytu a on spoločne s jedným hasičom zabezpečia balkón. 	Počas toho , ako prechádzal z plošiny na balkón , otvorili sa prudko dvere a obv. XXXXX ho nožom držaným v ľavej ruke bodol jedenkrát do ľavej časti hrudníka. Potom sa ho pokúšal bodnúť viackrát, ale hmatmi a chvatmi ho zložil na zem a následne ostatní kolegovia ho pomohli spacifikovať. 

	Skutočnosti uvádzané svedkom - poškodeným M. Gáboríkom boli v prípravnom konaní potvrdené aj svedkami XXXXX, Mgr. Theodorom Feníkom, Mgr, XXXXX, XXXXX , Fantiškom Matíkom a XXXXX.

	Zo záverov znaleckého posudku znalca z odboru zdravotníctva XXXXX vyplynulo, že poškodený utrpel zranenia uvedené vo výrokovej časti tohto uznesenia s dobou liečenia neschopnosťou k práci v trvaní najmenej 28 dní.

	Znalec potvrdil mechanizmus vzniku zranení, tak ako to vo svojom výsluchu uviedol poškodený. Pri útoku na poškodeného došlo k útoku na životne dôležitý orgán, konkrétne pľúc. Z medicínskeho hľadiska išlo u poškodeného o vážnu poruchu zdravia.

	Pravdivosť vyššie opísaných skutočností potvrdzujú aj závery znaleckých posudkov KEU PZ XXXXX , z odboru prírodovedného skúmania a kriminalistickej identifikácie, ako aj listinné dôkazy , a to : zápisnice o vydaní vecí, zápisnica o ohliadke miesta činu s fotodokumentáciou, rozsudok OS Rožňava, rozsudok OS XXXXX II, nariadenie výkonu ústavného ochranného liečenia žiadosť o dodanie do ústavného psychiatrického liečenia, úradný záznam KR PZ XXXXX, lekárske správy, výsledok toxikologického vyšetrenia a vecné dôkazy ( nôž, kovová tyč ).

	Obvinený v prípravnom konaní využil svoje zákonné právo a odmietlo vypovedať.

	Po vyhodnotení vyššie produkovaných dôkazov je nutné uzavrieť, že obvinený spáchal skutok uvedený vo výrokovej časti citovaného uznesenia.	

	Na strane druhej vyšetrovateľ PZ uznesením podľa § 142 ods. 1 Tr. por.  sp. zn. XXXXX pribral do trestného konania na základe príkazu sudcu pre prípravné konanie Okresného súdu XXXXX II  dvoch znalcov z odboru zdravotníctva, odvetvie psychiatria na vyšetrenie duševného stavu obvineného. 

	Znalci z odboru zdravotníctva odvetvia psychiatrie XXXXX a XXXXX v záveroch svojho písomne podaného znaleckého posudku zo dňa 02.07.2012 uviedli, že u obvineného zistili v čase spáchania činu duševnú chorobu trvalú poruchu s bludmi. Obvinený nie je schopný správne chápať zmysel trestného konania, v čase skutku bolo jeho myslenie pod vplyvom chorobných - bludných predstáv a podľa nich aj konal, išlo o psychotický stav .V čase činu nemohol rozpoznať nebezpečnosť svojho konania , ani svoje konanie ovládať, pretože jeho rozpoznávacie, ako aj ovládacie schopnosti boli prakticky zaniknuté. Pobyt obvineného na slobode bez adekvátnej medikamentóznej liečby a dodržiavania zásad ambulantnej liečby, môže byť pre spoločnosť nebezpečný. U obvineného nie je indikované nariadenie ambulantnej ani ústavnej formy ochranného psychiatrického liečenia, ani iného ochranného liečenia, pretože už takéto ústavné ochranné psychiatrické liečenie vykonáva.	

	Podľa § 23 Tr. zak. kto pre duševnú poruchu v čase spáchania činu inak trestného, nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Znalci z odboru zdravotníctva, odvetvia psychiatrie v záveroch písomne podaného znaleckého posudku konštatovali, že obvinený v  čase činu nemohol rozpoznať nebezpečnosť svojho konania , ani svoje konanie ovládať, pretože jeho rozpoznávacie, ako aj ovládacie schopnosti boli prakticky zaniknuté.
 
	Vzhľadom na túto skutočnosť je potrebné vyvodiť právny záver o nepríčetnosti obvineného a v dôsledku tejto skutočnosti aj o absencii trestnej zodpovednosti obvineného. 

Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
	
	Vzhľadom na vyššie uvedené skutočnosti bolo potrebné rozhodnúť tak, ako to vyplýva z výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Andrej Šaro
prokurátor